(O´zbek) Ўзбекистонда хотин-қизларнинг интеллектуал меҳнат билан бандлиги: муаммолар ва имкониятлар | Журнал "Экономический Вестник Узбекистана"\nГлавная | Архив статей | (O´zbek) Ўзбекистонда хотин-қизларнинг интеллектуал меҳнат билан бандлиги: муаммолар ва имкониятлар\n(O´zbek) Ўзбекистонда хотин-қизларнинг интеллектуал меҳнат билан бандлиги: муаммолар ва имкониятлар\nҲар бир тарихий давр аёллар меҳнатидан фойдаланишнинг ўзига хос хусусиятарига эга бўлади. Шунга кўра вақт ўтгани сайин аёллар меҳнатининг мазмун-моҳияти ҳам ўзгариб боради. Кўплаб олимлар фикрларига таяниб айтиш мумкинки, аёллар меҳнати ўзининг шахсий биосоциал хусусиятларидан келиб чиқиб, аёл томонидан бажарилиши мумкин бўлган миқдор ва сифат кўрсаткичларини жамлаган меҳнат функциялари ҳисобланади.\nБугунги кунда бутун жаҳонни ларзага солган COVID-19 короновируси ижтимоий меҳнат муносабатларини қайта кўриб чиқишга, интеллектуал меҳнатга асосланган иш билан бандлик турларига кўпроқ эътибор қаратишга, уй шароитида масофадан ишлашга мўлжалланган иш ўринлари яратишга туртки бўлди.\nАёллар меҳнат бозори шусиз ҳам маълум чекловларга эга эди. Эндиликда эса мактабгача таълим, умумий ўрта таълим, олий ва ўрта махсус таълим муассасалари ёпилди ҳамда шаҳар бўйлаб бемақсад юриш чекланди. Табиийки, бундай умумий карантин даврида хотин-қизларнинг ҳам аксарияти меҳнат даромадидан ва иш жойидан мосуво бўлдилар.\nАслида ишчи кучидан, жумладан, аёллар ишчи кучидан ҳам самарали фойдаланиш замонавий тараққиётнинг энг муҳим шартидир. Аёллар меҳнат фаоллигининг асосий кўрсаткичлари, аниқроғи, хотин-қизларнинг ижтимоий ишлаб чиқариш жараёнида миқдор жиҳатидан ўсиши, меҳнатларининг мазмуни ва характери ўзгариши, интеллектуаллашуви, ижодий, ташкилотчилик ва бошқарувчилик функциялари кўпайиши уларнинг шахс сифатида шаклланишларида беқиёс аҳамиятга эга.\nИнновацион иқтисодиёт шаклланиши даврида аёллар бандлигини уларнинг шахсий салоҳиятини ривожлантиришга мотивациялашган ижодий интеллектуал меҳнат орқали амалга ошириш мумкин.\nБугунги кунда иш билан бандлик таркибидаги ўзгаришлар яққол кўзга ташланмоқда. Бу иқтисодиёт тармоқларида аёллар улуши ўзгараётганини билдирмоқда. Уларнинг аксарияти (27,8 фоизи) қишлоқ, ўрмон ва балиқчилик хўжалигида банд. Қишлоқ хўжалигидаги ишлар эса асосан жисмоний меҳнатга боғлиқ. Бу аёллар саломатлигига салбий таъсир кўрсатади, кўп вақт сарфлашга, жисмоний зўриқишга сабабчи бўлади. Бундан ташқари, у натижасидан қониқиш даражаси паст, монотон, янгиликларни ўз ичига олмайдиган, паст малакали меҳнат саналади.\nҚишлоқ аёллари учун иш жойини, ижтимоий мақомини, иш билан бандлик турини танлаш доимо муайян даражада чегараланган бўлган. Шу боис улар деҳқончилик ва чорвачилик тармоқларида паст малака талаб қиладиган, асосан қўлда бажариладиган, оғир ва ёқимсиз, ноқулай ҳолатдаги ва меҳнат шароитлари ҳаминқадар юмушлар билан шуғулланишга мажбур бўлишади. Буларнинг барчаси охир-оқибат жисмоний зўриқишни келтириб чиқаради.\nИнновацион иқтисодиёт шаклланиши шароитида эса ишчи кучидан юқори маълумот, юксак малака, қўшимча билимлар талаб этилади ва ходимлар фаолияти интеллектуал меҳнатга асосланади. Бинобарин, ҳозирги даврда қишлоқ хўжалиги учун ҳам худди ана шундай юқори малакали мутахассислар, агрономлар, селекционерлар, ветеринарлар ва бошқа зарур касб эгалари керак.\nЭнг ачинарлиси, инновацион иш билан бандлик соҳаларида интеллектуал меҳнатга асосланган тармоқларда аёллар бандлиги жуда паст. Масалан, уларнинг улуши ахборот ва алоқа соҳаларида атиги 0,3 фоизга, молиявий ва суғурта фаолиятида, шунингдек, санъат, кўнгил очиш ва дам олиш соҳаларида 0,5 фоизданга тўғри келади, холос. Анъанавий тарзда аёллар кўпроқ таълим (13,6 фоиз), соғлиқни сақлаш ва ижтимоий хизматлар кўрсатиш (8,7 фоиз) ва савдо (12,8 фоиз) тармоқларида фаолият юритишмоқда.\nМамлакатимизда ижтимоий меҳнат муносабатлари трансформацияси натижасида аҳолининг иш билан бандлиги ва унинг таркибида ўзгаришлар рўй берди. Оқибатда иқтисодиёт тармоқлари «аёлларбоп» ва «эркакларбоп» турларга бўлинди. Бу бир тарафдан аёлларнинг касб танлаши ўз хоҳишига боғлиқлигини билдирса, бошқа тарафдан уларнинг рақобатбардошлиги пасайганини ва маълум маънода касбий сегрегацияси (камситилиши)ни акс эттиради.\nТаҳлилларнинг кўрсатишича, қурилиш, ташиш ва сақлаш каби тармоқларда эркаклар бандлиги 90 фоиздан ҳам ортиқ. Булар асосан кўп жисмоний куч талаб этадиган соҳалардир. Лекин ахборот ва алоқага, молиявий ва суғурта фаолиятига боғлиқ тармоқларда ҳам эркаклар ва аёлларнинг иш билан бандлиги ўртасида кескин фарқ кузатилмоқда. Мазкур тармоқлар юқори маълумотни, катта жавобгарлик ва масъулиятни талаб қилади. Шунингдек, таълим ва соғлиқни сақлаш тармоқлари айнан «аёлларбоп»лигини кўришимиз мумкин. Иқтисодиёт тармоқларида ишчи кучининг жинс бўйича таркиби узоқ вақт давомида шаклланиб келган қонуниятни тасдиқламоқда: нуфузли ва иш ҳақи юқори тармоқларда кўпроқ эркаклар меҳнат қилишади.\nИш билан бандлик соҳасидаги касбий сегрегация, аввало, эркаклару аёлларнинг соҳа ва тармоқлар бўйича нотекис тақсимланиши, иккинчидан, масъулиятли ва муҳим қарорлар қабул қилишга доир касб-лавозимларда ишлаш учун аёллар имконияти чегаралангани билан боғлиқ.\nИқтисодиётда иш ҳақи дифференциациясига солиққа тортиш тизими, иқтисодиёт тармоқларининг жадал ривожланиши, иш берувчиларнинг маош ва қўшимча тўловларни тўлашдаги эркинлиги, давлатда ўрнатилган минимал иш ҳақи миқдори ва шу каби бошқа бир қатор иқтисодий, ижтимоий ва ҳуқуқий омиллар таъсир кўрсатади. Иш ҳақи дифференциацияси энг кам миқдорда бюджет ташкилотларида кузатилади.\nБугунги кунда эркаклар аёлларга нисбатан кўпроқ иш ҳақи олаётгани бор гап. Албатта, бунинг ўзига хос сабаблари мавжуд. Эркаклар оила боқувчиси ҳисобланиши, маълум қисми юқори ва раҳбарлик вазифаларини бажараётгани, шунингдек, ўртача ойлиги катта тармоқларда ҳам асосан эркаклар ишлаётгани шулар жумласидандир.\nСтатистика иш ҳақидаги тафовутларни жинс кесимида олиб бормайди, лекин биз тармоқлардаги ўртача иш ҳақи миқдоридан умумий хулоса чиқариш мумкин, деб ҳисоблаймиз. Шу боис иқтисодиёт тармоқлари кесимида иш ҳақи миқдори таҳлилини амалга оширдик. Унга кўра, 2018 йилда аёллар эркакларга нисбатан салкам 1,8 баравар кам иш ҳақи олишган. Яъни, эркакларнинг ўртача иш ҳақи 3487,5 минг сўмни, аёлларники эса 1982,1 минг сўм ташкил қилган. Давомини суриштирсангиз, «эркакларбоп» тармоқларда иш ҳақининг ўсиши ҳам юқорироқ кўрсаткичларга эга.\nБизнингча, иқтисодиётимиз барқарор ривожланиши, оилалар янада фаровонлашиши ва даромадлари ошиши учун аёлларнинг иш билан бандлиги таркибига ўзгартиришлар киритиш вақти келди. Бунинг учун уларни юқори даромадли, меҳнат ва вақт кам сарфланадиган, уй шароитида ҳам бажариш мумкин бўлган касблар ва тармоқларга жалб этиш мақсадга мувофиқ.\nШубҳасиз, бу ўринда аёлларнинг маълумоти ва малакаси ҳам муҳим аҳамият касб этади. Масалага шу жиҳатдан ёндашганда, республикамиз аёлларининг маълумот даражасини паст, деб бўлмайди. Иш билан банд бўлганлари орасида олий маълумотлилари сони тобора ортмоқда, чунончи, 2018 йилда 34,8 фоизга етди. Ўрта махсус маълумотга эга хотин-қизлар эса эркакларга нисбатан кўпроқ. Умумий ҳисобда маълумоти аёллар маълумотли эркакларга нисбатан кўплиги, олий маълумотлилик даражаси бўйича эса унчалик катта фарқ йўқлиги аниқланди. Шунга қарамай, аёлларнинг аксарияти ишчи ва оддий мутахассис лавозимларида ишлаб келишган. 2018 йилда иш билан банд аёлларнинг 2,9 фоизи раҳбарлик лавозимларида, 56,4 фоизи мутахассис, 13,6 фоизи техник ходим сифатида ишлагани, 27,2 фоизи ишлаб чиқариш ва хизмат кўрсатиш йўналишларида фаолият юритгани ачинарли ҳолдир.\nУмумий ходимлар тоифаларида раҳбар аёллар 27 фоизни ташкил этди, яъни, ҳар икки раҳбар эркакка бир нафар аёл раҳбар тўғри келди. Қизиғи, таълим, соғлиқни сақлаш, савдо каби хотин-қизларнинг иш билан бандлиги 70 фоиздан ортиқ «аёлларбоп» тармоқларда ҳам раҳбарлик лавозимида ишлаётганлари атиги 0,6-4 фоиз атрофида эканлиги аёнлашди. Молиявий ва суғурта фаолияти, қурилиш ҳамда ахборот ва алоқа соҳаларида фаолият кўрсатаётган аёлларнинг умумий сони камроқ бўлса-да, раҳбарлик вазифасини адо этаётганлари салмоғи нисбатан юқори бўлиб, мос равишда 5,6 фоизга, 4,4 ва 3,5 фоизга тўғри келди. Ёки бошқа далил: меҳнат қилаётган аёлларнинг қарийб 40 фоизини ишлаб чиқариш ходимлари, ярмидан ортиғини мутахассислар ташкил қилди. Раҳбарлик вазифасини бажараётган аёллар салмоғи эса, афсуски, жуда паст даражада қолди.\nИш билан бандлик сиёсати таркибий ўзгаришлар ҳамда мамлакатнинг ижтимоий-иқтисодий равнақи умумий стратегияси доирасида хусусий тадбиркорлик ва кичик бизнесни ривожлантириш дастурлари билан чамбарчас боғлиқ бўлиши лозим. Чунки айнан шу соҳа эркаклар ва аёлларнинг меҳнат салоҳиятидан максимал даражада самарали фойдаланиш ва аҳолининг турли қатламларини иш билан таъминлаш имкониятларини кенгайтириши керак.\nИлмий-техник тараққиётнинг замонавий шароитларда рақамли иқтисодиётга ўтиши босқичида инновацион иш билан бандликнинг устуворлигини билдирувчи меҳнат ижодкорлиги ва интеллектлиги ошиши ахборотларни тўплаш, қайта ишлаш ва қабул қилишга кетган вақт кўпайиши билан белгиланмоқда.\nМеҳнатнинг интеллектлашиши ходимларнинг умумий техник маданияти юксалиши, улар маҳсулот ишлаб чиқариш ва хизмат кўрсатиш жараёнида ўз ўринларини аниқ билишлари, технология қоидаларига қатъий риоя қилишлари, пировардида иқтисодий натижаларга эришиш таъминланиши билан ажралиб туради. Барча ходимлар ахборот ва компьютер техникаларини билишлари, улардан фойдаланиш малакасига эга бўлишлари эса рақамли иқтисодиётнинг ажралмас шарти ҳисобланади.\nБугунги кунда меҳнатнинг асосий шакли интеллектуал меҳнат бўлиб, у катта амалий касбий билимларга, ахборот оқимларига эга бўлишни, мукаммал интеллектуал техника ва технологиялар воситасида уларни қайта ишлашни ҳамда бу меҳнат натижаларини ҳуқуқий ҳимоялашни талаб этмоқда. Натижаларига кўра, у олдинги ақлий меҳнатдан бутунлай фарқ қилмоқда.\nЎзбекистонда 2018 йилда 31835 киши илмий изланишлар ва тадқиқотлар олиб борган. Уларнинг 40,8 фоизи аёллардан иборат бўлган. Бу кўрсаткич 2015 йилгига нисбатан бироз камайган ва иш билан банд жами аёллар таркибида атиги 0,2 фоизни ташкил қилган. Таҳлил натижасида аён бўлдики, охирги 4 йилда аёллар орасида фан номзодлари улуши 50 фоизга, фан докторлари улуши 8,1 фоизга ошган. Сирасини айтганда, илмий изланишлар ва тадқиқот ишлари олиб борган аёллар эркакларга нисбатан анча оз бўлган. Ҳозир ҳам илм-фан, илмий изланишлар билан машғул тадқиқотчи аёллар салмоғи паст. Масалан, докторантураларда таҳсил олаётган 2 минг нафардан ортиқ тадқиқотчининг 35–36 фоизи аёллардир.\nДокторантларнинг 68 фоизи айнан олий таълим муассасаларидан фаолият юритишмоқда. Бугунги кунда олий таълим муассасалари интеллектуал капитални шакллантирувчи, интеллектуал мулк турларини вужудга келтирувчи асосий масканга айланган. Афсуски, фан соҳасига жалб қилинаётган инвестициялар миқдори ачинарли даражада жуда кам. Ваҳоланки, иқтисодий ривожланган давлатларда илм-фан соҳаси ва унинг ютуқлари меҳнат бозорига, иш билан бандлик таркибига катта таъсир кўрсатмоқда. Талай давлатлар шуни эътиборда тутиб, халқаро инновацион ишлаб чиқариш циклида ўз ўрнини эгаллашга интилмоқда.\nЯнги билимларни ва аниқ масалалар ечимини амалиётга жорий этишни илмий-тадқиқот ва тажриба конструкторлик ишланмалари (ИТТКИ) орқали амалга ошириш мумкин. Бунда мамлакат ЯИМдан ИТТКИга сарфланаётган улуш катта аҳамиятга эга. Шунга мувофиқ, 2012 йилда Исроил уларга ЯИМнинг 4,4 фоизини, Финляндия 3,88 фоизини, Жанубий Корея 3,74 фоизини, Швеция 3,4 фоизини, Япония 3,36 фоизини, АҚШ 2,9 фоизини инвестиция қилган.\nИТТКИ маҳсулотлари сирасига ахборот тизимлари, маълумотлар базалари, ташкилий тузилмалар, технологиялар, ихтиролар, маълумотлар, уларга патент олиш, муаллифлик ҳуқуқини расмийлаштириш ёки уларни ишлаб чиқариш сирларини муҳофаза қилиш тўғрисидаги қонун билан ҳимоялаш мумкин бўлган жараёнлар ва мақолалар киради. Уларни сотиш мумкин, айримлари инновациялар саналади.\nПатент статистикаси мамлакатнинг инновацион салоҳиятини акс эттирувчи, технологик ривожланишини билдирувчи асосий кўрсаткичлардан биридир. Халқаро интеллектуал мулк ташкилоти тадқиқоти натижаларига биноан, патент фаоллиги бўйича Ўзбекистон 104 та давлат ичида 57-ўринни эгаллаб турибди. Бу рейтингда Хитой (526412 талабномаси билан), АҚШ (503582), Япония (342610), Жанубий Корея (178924) кескин фарқ билан етакчилик қилмоқда.\nАёлларнинг илмий даражаси эркакларникига нисбатан пастроқ бўлса-да, тадқиқот фаолияти билан шуғулланаётган аёллар салмоғи юқори. Муҳими, охирги 4 йилда уларнинг сафи бирмунча кенгайди. Айтайлик, 2015 йилда тадқиқотчи аёллар 41 фоизни ташкил этган бўлса, 2018 йилга келиб, бу кўрсаткич 42,5 фоизга кўтарилди.\nЎрганишларимиз асноси аёллар сафида фан докторлари сезиларли даражада – 171,2 фоизга кўпайгани, фан номзодлари эса 10 фоиз камайгани кузатилди. Буни айни даврдаги олий таълимдан кейинги босқич ислоҳотлари билан изоҳлаш мумкин. Шунингдек, давлат (83,3 фоиз) ва хусусий нотижорат (69 фоиз) секторларида изланишлар озайганига бу тармоқлар илмий изланишларга зарур миқдорда маблағлар ажратмаганини ва илмий изланишлар аҳамиятини етарлича баҳоламаганини сабаб қилиб кўрсатиш жоиз. Тадбиркорлик янгиликка, инновация ва янги ғояларга интилувчан бўлгани боис бу сектордаги изланувчилар сони кескин (131 фоиз) кўпайди.\nЗамонавий шароитларда меҳнат иқтисодий категорияси эволюцион трансформация жараёнида тобора кўпроқ интеллектуал мазмун билан бойитиб борилса, юқори ижтимоий-иқтисодий натижалар қўлга киритилиши кўзда тутилмоқда. Бугунги кунда хотин-қизларнинг самарали иш билан бандлигини таъминлашнинг асосий йўналишларидан бири уларнинг меҳнатини интеллектлаштиришдир. Негаки, бу жараён орқали нафақат шахсий салоҳият юксалишига, балки бутун жамият ва мамлакат ижтимоий-иқтисодий жиҳатдан барқарор ўсишига, ижтимоий ҳаётнинг барча соҳаларига юқори технологияларги оммавий равишда жорий этишга эришиш мумкин.


«ЧЕВАР-2014» - ЯНГИ ОЧИЛГАН ТИКУВЧИЛИК ЦЕХИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\n«ЧЕВАР-2014» - ЯНГИ ОЧИЛГАН ТИКУВЧИЛИК ЦЕХИ\nЧоп этилган 09 Июл 2015\tКӯришлар: 2714\nЯқинда Рашт ноҳиясининг Ғарм шаҳарчасида яна бир маиший хизмат кўрсатиш корхонаси тўлиқ фаолиятга киришди. Ноҳия ҳукумати раиси Лоиқзода Қаноатшо Холиқ ташаббуси ва кўрсатмаси билан ноҳия матбаасининг вайрону харобага айланиб улгурган собиқ биноси қайтадан таъмирланди. Айни пайтда бу бино уч қисмга бўлиниб, унда тикувчилик цехи, ноҳия матбааси ҳамда болалар мусиқа мактаби фаолият кўрсатмоқда.\nЯнги ташкил этилган тикувчилик цехи раҳбарлигини тажрибали уста Ҳабибулло Кингаков ўз зиммасига олган. Корхона раҳбари бу соҳада эллик йиллик тажрибага эга бўлиб, тикувчилик касбининг сир-асрорларини яхши билади. Ҳабибулло Кингаков Душанбе шаҳридаги тикувчилик билим юрти битирувчиси, сўнгра Россия Федерациясининг Ростов шаҳридаги билим юртини эркаклар, аёллар ва болалар кийимини бичиш мутахассислиги бўйича тугатган.\n- Албатта, ҳар қандай ишни бошлаш қийин кечади, - дейди биз билан суҳбатда Ҳабибулло Кингаков. – Энг асосийси, тикувчилик цехи ташкил этишимиз учун зарур маблағ билан таъминлашда юқори органларнинг қўллаб-қувватлашлари қўл келди. Тожикистон Ҳукумати томонидан хизмат кўрсатиш кичик корхонаси ташкил этишимиз учун 51 та тикувчилик машиналари совға қилиниши бизни руҳлантирганлиги рост. Демак, юқоридагилар бизни унутган эмаслар…\nЎша пайтда ноҳия ҳукуматини бошқарган Ҳакимжон Давлатов ташаббуси билан ноҳия аэропорти биносида ташкил этилган «Фарангис» тикувчилик цехи масъул шахслар қўлламаслиги натижаси ҳамда раис бошқа ишга ўтганлиги сабабли, фаолиятини бошлай олмаганди. Кейинроқ ноҳия марказида «Ёқут» номли цех ташкил этилиб, зарур тикувчилик жиҳозлари билан таъминланган бўлишига қарамай, эътиборсизлик туфайли фаолият юритмаганди. Бу корхоналарнинг фаолияти изга тушмаганлиги асосий сабаби - масъул шахсларнинг ўз вазифаларига лоқайдликларидан бошқа нарса эмас эди…\n- Айни пайтда «Чевар-2014» номи берилган тикувчилик цехимизда 30 нафар тикувчи фаолият юритишмоқда. Иш бошланишида атиги 3-4 нафаргина тикувчи билан фаолият бошлаган корхонамизда ишлашни истайдиганлар кун-сайин ошиб бормоқда. Тикувчилик цехимизда хизмат кўрсатиш барча турлари – эркаклар кўйлак-шимидан тортиб, аёллару болалар кийимларигача тикиш йўлга қўйилган. Кейинги пайтлар дераза пардалари ва бошқа рўзғор безаклари тикишга ҳам буюртмалар олмоқдамиз, - дейди корхона бошлиғи Ҳ. Кингаков.\n«Чевар-2014» корхонаси бошлиғининг келгуси режалари катта. Бу ташаббускор уста мунтазам равишда ноҳия қишлоқ жамоатларида ҳам шундай цехлар ташкил этиш пайидан бўлмоқда.\n- Давлатимиз бошлиғи, муҳтарам Президентимиз Эмомали Раҳмонов таъкидлаганларидек, кичик корхоналар очиш орқали аҳолини иш билан таъминлаш – ҳаётий заруратга айланиб бормоқда, - дейди суҳбати давомида корхона бошлиғи. – Қишлоқ шароитида аёллар учун тикувчилик қилиш анчайин кўнгилли машғулот эканлиги маълум. Бир нарсадан қувонаман: корхонамиз келгуси тараққиёти учун шароит ва имкониятларимиз бор. Ноҳия ҳукумати томонидан ҳамиша қўллаб-қувватланамиз ҳамда иш юритиш учун ҳомийларимиз керакли ёрдамларини аямайди.\n«Чевар-2014» тикувчилик корхонаси Рашт ноҳияси муассасалари учун буюртма кийимлар тикишни ҳам ўз олдиларига мақсад қилиб қўйганлар. Бу бир томондан минтақадаги ташкилот ва муассасалари ортиқча харажатларсиз ноҳия миқёсида ўз муаммоларини ҳал этишларига имкон яратса, иккинчи томондан маҳаллий хотин-қизларни иш билан таъминлашда муҳим омил бўлиб хизмат қилиши табиий...\nБугун: 21-09-2020 05:20:08


Ветеринария соҳаси ривожланмоқда | Botschaft der Republik Usbekistan\nПрезидентимизнинг 2017 йил 1 июндаги «Давлат ветеринария хизмати бошқаруви тизимини тубдан такомиллаштириш чора-тадбирлари тўғрисида»ги фармони соҳа фаолиятини сифат жиҳатидан янги босқичга кўтаришга мустаҳкам замин яратди.\nДавлат ветеринария қўмитаси ташкил этилгандан буён ўтган даврда бир қатор чора-тадбирлар амалга оширилди. Хусусан, 20 га яқин ветеринария, ветеринария-санитария қоидалари ва меъёрлари янгидан ишлаб чиқилди. 30 дан ортиқ турли касалликларга қарши курашиш бўйича йўриқномаларга тегишли ўзгартиришлар киритилди.\nВетеринария хизматини ривожлантириш жамғармаси ташкил этилиб, жамғарма маблағларини шакллантириш ва ундан фойдаланиш тартиби белгиланди. Дори воситаларини ишлаб чиқариш, тайёрлаш, қадоқлаш, ёрлиқлаш, ташиш, сақлаш, реализация қилиш ва уларнинг йўқотилишида хавфсизлигини таъминлаш бўйича талаблар белгиланди.\nСоҳада халқаро ҳамкорлик кенг йўлга қўйилмоқда. Ўзбекистон Республикаси ҳукумати ва Халқаро эпизоотик бюро ўртасида ветеринария соҳасида ҳамкорлик қилиш бўйича келишув имзоланди. Шунингдек, АҚШнинг “Биология соҳасидаги ҳамкорлик” дастури доирасида Бухоро ва Хоразм вилоятларида энг замонавий ускуналар билан жиҳозланган ҳудудий диагностика лабораториялари ташкил этилиб, фойдаланишга топширилди.\nЖойларда эпизоотик мониторинг ишлари самарасини янада оширишда ҳудудий ветеринария бошқармаларининг 6 та эпизоотик кўмак берувчи пункти ташкил этилиб, жиҳозлар ва автотранспорт воситалари билан таъминланди.\n– Аҳолига ветеринария сервис хизматлари кўрсатиш сифати ва тезкорлигини янада ошириш борасида аҳоли тарқоқ жойлашган ҳудудлардаги ветеринария учкасткаларига 190 та мототранспорт, 220 та велосипед, 500 та пуркагич, 400 та термосумкалар, 240 та дюьар идишлари етказиб берилди, – дейди Давлат ветеринария қўмитаси раиси ўринбосари Аброр Акбаров. – Шунингдек, ветеринария-санитария экспертиза ҳамда ветеринария лабораториялари замонавий таҳлил усулларида ташхисловчи лаборатория ускуналари билан таъминланди. Бу ташхис қўйишга кетадиган вақтни қисқартириб, тезкорликни оширмоқда.\nМатбуот анжуманида ҳайвонлар ва чорва молларида олиб борилган турли касалликларга қарши эмлаш тадбирлари ҳақида маълумот берилди. Жумладан, ўтган давр мобайнида 29 миллион бош чорва моли 8 турдаги ва 65 миллион бош парранда 4 турдаги касалликка қарши профилактик эмланган.\nМамлакатимизга кириб келган ҳамда транзит орқали ўтаётган 55 мингдан ортиқ автомашина ва 2,8 мингга яқин темир йўл вагони дезинфекция ишловидан ўтказилиб, зарарсизлантирилди.\nОзиқ-овқат маҳсулотлари хавфсизлигини таъминлаш мақсадида лаборатория текширувлари натижасида истеъмолга яроқсиз деб топилган 122 тонна гўшт, 147 тонна сут маҳсулотлари ва 2 миллион 200 минг донадан ортиқ тухум ўрнатилган тартибда зарарсизлантирилди.


Дарҳақиқат, тегарак жаҳонни устоз ва шогирдсиз тасаввур қилиб бўлмайди. Устоз доим шогирдини яхшими-ёмонми барибир ўз қалбининг ички торларида асраб-авайлаб келади, қоқилганда тираб, ютуқларга эришганда чексиз хурсанд бўлади. Устоз-шогирд тизими кенг маънода ҳаётимизнинг барча жабҳаларида ўз аксини топади.\nМактабимизда устоз-шогирд ўртасидаги бир-бирларига бўлган муносабат, муомала ҳавас қилса арзигулик. Устозларимизнинг деярли барчаси шогирдларини ўз фарзандларидай кўради, ҳар бирига меҳрини, қалб қўрини беради.Биз шогирдлар ҳам устозларимизга суяниб қолганмиз. Уларни жонимиздан ортиқ севамиз, ардоқлаймиз, берган ҳар бир ўгитларига қулоқ тутамиз, билим ва сабоқларини миямизга қуямиз.\nШунинг учун, Янги йил арафасида устозларни табрикламоқ даркор деб ўйлайман.\nБарча устозларга Янги-2014-йилда юлдузлар тоқининг марварид доналарини, она заминдан қалқиб чиққан тиниқ ва бокира булоқ сувларини, дастурхонимиз кўрки бўлган нондек азизликни ва чинор каби умр боқийликни тилаб қоламан.\nФурсатдан фойдаланиб, мактабимизнинг барча ўқувчилари ҳамда синфдошларимни ҳам кириб келаётган Янги йил билан чин қалбимдан муборакбод этаман ва уларга мустаҳкам сиҳат-саломатлик, ўқишларида улкан муваффақиятлар тилаб қоламан.\nМ. Собиров номли ўрта мактабнинг


Леон Панетта Бишкекдан Афғонистонга келди\n26 январ 2021, Тошкент вақти: 05:34\nАҚШ Мудофаа вазири Леон Панетта Афғонистон раҳбарлари ва мамлакатдаги Америка ҳарбийлари билан учрашиш мақсадида бугун Афғонистонга келди.\nПанеттанинг олдиндан режаланган сафари арафасида 11 март куни АҚШ аскарининг Қандаҳорда 16 нафар афғонистонликни отиб ўлдиргани Афғонистондаги аксил-америка ҳиссиëтларини кучайтириб юборди.\nАфғонистон раҳбарлари бу воқеани кескин қоралаб¸ айбдорнинг жамоатчилик олдида суд қилинишини талаб этмоқдалар.\nБу қотиллик учун ўч олажагидан онт ичган Толибон жанггарилари АҚШ аскарларини ушлаб¸ уларнинг калласини олиш ҳақида ваъда берди.\nБугун жанубий Ҳелманд вилоятидаги АҚШ ҳарбий базасига келган Панеттанинг президент Карзай билан юзага келган кескинликни муҳокама этиши кутилмоқда.\nАҚШ аскарлари билан учрашувда Панетта хориж ҳарбийларининг Қуръонни ëқиши¸ тинч аҳоли вакилларини ўлдириши жиддий ташвишга лойиқ ҳодисалар эканини таъкидлади.\nАйни пайтда бугун Қандаҳор вилоятида амалга оширилган икки портлаш оқибатида камида 9 одам нобуд бўлди.\nТолибон уюштиргани айтилаëтган мазкур хуружлар оқибатида асосан тинч аҳоли вакиллари нобуд бўлди.


Чақалоққа касаллик юқмаган\nТошкент +30,4 °C\n10 Июл 2020 «Coca-cola» давлат улуши хусусий инвесторга сотилади\n26 Апр 2020 1147\nЮртимизда коронавирусга чалинган беморларни даволашда ҳомиладор аёлларни даволашга ҳам алоҳида аҳамият бериляпти.\nТошкент шаҳридаги 3-сонли туғруқ мажмуасида илк бор коронавирусга чалинган 2 нафар бемор: яқинда фарзандли бўлган аёл ҳамда ҳомиладор аёл соғайиб чиқишди. Улар Республика ихтисослаштирилган терапия ва тиббий реабилитация илмий-амалий тиббиёт марказига кузатилди.\nБиринчи бемор аёл 38 ёшда бўлиб, Наманган шаҳридан. Жорий йил 31 мартда Тошкент шаҳар перинатал марказида фарзандли бўлган. Онада коронавирус инфекцияси аниқлангач, 3-сонли туғруқ мажмуасига олиб келинган. Унинг фарзандида эса коронавирус инфекцияси аниқланмаган.\nҲомиладор аёл эса 28 ёшда бўлиб, Самарқанд шаҳридан. У жорий йил 26 мартда Туркиядан Тошкентга келган ва карантинга олинган. Коронавирус инфекцияси аниқлангач, 3-сонли туғруқ комлексига олиб келинган. Айни пайтда 32 ҳафталик ҳомиласи ривожланмоқда.\nҲозирда мамлакатимиз бўйлаб коронавирус инфекциясидан буткул соғайганлар 765 нафарга етди, деб хабар беради Соғлиқни сақлаш вазирлиги матбуот хизмати.\n11 Июн 2020 2577\n12 Июн 2020 2430\n12 Июн 2020 2311\n12 Июн 2020 2081\n14 Июн 2020 1585\n15 Июн 2020 1576\n23 Июн 2020 1553\n27 Июн 2020 1539\n18 Июн 2020 1515\n24 Июн 2020 1452\n10 Июн 2020 1450\n13 Июн 2020 1392\n10 Июн 2020 993\n16 Июн 2020 744\n19 Июн 2020 734


АҚШдаги Озодлик ҳайкалига қочқинлар қўллаб-қувватланган баннер илиб қўйилди\n10:44 / 22.02.2017\nАҚШнинг Нью-Йорк шаҳрида жойлашган, бутун дунёга машҳур Озодлик ҳайкалига "Қочқинлар, хуш келибсиз" деган ёзувли баннер илиб қўйилди. Бу ҳақда NBC New York нашри маълум қилди.\nҲозир полиция ҳайкалнинг тагкурсисига узунлиги 6 метрдан узунроқ баннерни ким илиб қўйган бўлиши мумкинлигини аниқламоқда. Баннер бир соатга яқин илиниб турган.\nУшбу воқеа учун жавобгарликни ижтимоий тармоқларда Alt Statue of Liberty аккаунтини бошқарадиган номаълум кимса ўз зиммасига олди. Унинг айтишича, бу гуруҳ расмий гуруҳ бўлмай, "Америкага ўзлари ишонган бирор бир нарса ҳақида гапириб бериш заруриятини ҳис қилган оддий одамлардир".\n"Биз Америка дунёда тинчлик маёғи эканлигини, мамлакат муҳожирлар томондан қурилганини эслатиб қўймоқчимиз. Мамлакат ёки динларни чирмаб олиш – бизнинг қадриятларга зиддир", деб айтган аккаунт маъмури.\nНашрнинг таъкидлашича, АҚШнинг миллий ёдгорликларида қандайдир плакатларни илиш ноқонуний ҳисобланади.\nТаъкидлаш жоизки, воқеа АҚШ ички хавфсизлик вазирлиги иммиграция соҳасида чоралар қатъийлаштирилишини эълон қилган кун юз берган.


Қора -Кеч конида кўчки содир бўлди (видео)\nЭҳтимолий жабрдийдалар ҳақида маълумот берилмади. Бу ҳақда «Азаттиқ» радиосига Жумгал тумани хокимиАдил Сапаров маълум қилди.\nТранспорт ва йўллар вазирлигининг хабарига кўра, кўчки Қора-Кеч тоғ қисмининг Дийқан-Қора-Кеч трассасининг 37 километрида юз берди. Кўчки Қора-Кеч дарёси ўзанини тўсиб қўйди, электрузатиш тармоғини бузди ва мазкур участкадан ўтувчи йўлни беркитиб қўйди. Жумгал тумани Фуқоро мудофааси бўйича комиссияси қарорига кўра, бу участкадан ўтиш хавфли бўлгани боис йўл вақтинча беркитилди.\nАйни дамда тупроқ массаси Қора-Кеч дарёсига сизиб бормоқда, деди фавқулотда вазият жойига етиб борган Транспорт ва йўллар вазирлигининг №24 Йўл эксплуатацияси участкаси бошлиғи Зарилбек Моношев. Кўчки оқибатларини бартараф этиш чоралари кўрилмоқда.\nҚора -Кеч Қирғизистондаги йирик кўмир конларидан бири ҳисобланади. Бу ерда кўмир заҳираси 400 млн тонна дея, таҳмин қилинади. Кўмир конида учта компания – «Шарбон», «Ақ-Жол» ва филиал «Кара-Кече» ГП «Қырғызкомур» Давлат корхонасининг «Қора-Кеч» филиали фаолият юритади. Улар Бишкек шаҳрини, шунингдек Чуй, Таласс, Жалолобод ва Норин вилоятларини кўмир билан таъминлайди.\nҚирғизистон ҳар йили камида 2,5 млн тонна кўмир ишлатади. Кўмирнинг асосий қисми Қора-Кечда қазиб олинади. Бишкек шаҳридаги Иссиқлик электр маркази бир йилда 1 млн 140 минг тонна кўмир ишлатади, шундан 680 тоннасиҚора-Кечдан олиб келинади.


АҚШнинг Халқаро диний эркинлик комиссияси Давлат департаментининг қарорини эътиборга олмаган ҳолда, Ўзбекистонни диний эркинликларни қўпол тарзда бузаётган давлатлар рўйхатида қолдирди.\n"Ҳали эрта. Ҳуқуқлар қўпол бузилмоқда"\n29 апрель куни жамоатчилик эътиборига тақдим этилган Халқаро диний эркинлик комиссияси ҳисоботида айтилишича, Ўзбекистон билан биргаликда “алоҳида xавотирга молик” давлатлар қаторига Хитой, Мьянма, Россия, Туркманистон, Тожикистон, Эрон ва Покистон каби 16 давлат киритилди.\nХалқаро диний эркинлик комиссияси 2018 йилда Ўзбекистонда сезиларли ижобий ўзгаришлар бўлганини эътироф этган ҳолда “диний эркинликнинг жиддий бузилиши ҳолатлари” давом этганини таъкидлади.\nАҚШ Давлат департаменти ўтган йилнинг 11 декабрь куни жаҳондаги диний эркинликлар вазияти тўғрисидаги навбатдаги йиллик ҳисоботини эълон қилар экан, Ўзбекистон "алоҳида хавотирга молик давлатлар" рўйхатидан чиқарилганини маълум қилган ва Ўзбекистонни “махсус назорат қилинадиган давлатлар” рўйхатига киритган эди.\nХалқаро диний эркинлик комиссияси АҚШ Давлат департаментига бу қарорни қайта кўриб чиқишни тавсия қилди ва Ўзбекистонни “алоҳида xавотирга молик” давлатлар қаторидан чиқаришга ҳали эрта эканини таъкидлади.\n"Минглаб мусулмонлар ҳали ҳам қамоқда сақланмоқда"\n“Ҳукуматнинг юқори поғоналарида ижобий ўзгаришлар бўлаётганига қарамай, диний эркинликларнинг жиддий бузилиши давом этмоқда. Минглаб мусулмонлар ҳамон диний экстремизмда айбланиб қамоқларда қолмоқда. Президент Шавкат Мирзиёев маъмурияти амнистия билан озод қилганлардан бирортаси тўлиқ равишда жамиятнинг бир қисмига айланадиган ҳолатда реабилитация қилинмади. Ҳукумат собиқ маҳбусларнинг бирортасига ўзларини тўла оқланишлари учун имконият яратиб бермади”, дейилади ҳисоботда.\nКомиссия Ўзбекистон мактаблари ва олийгоҳларида ҳижобли қизлар ўқишга киритилмаётгани, бу ҳолатни танқид остига олган қатор блогерлар эса ҳибсга олиниб, жарималарга тортилганини таъкидлаган.\nТавсия: "Жаслиқ ёпилсин"\nШу муносабат билан Диний эркинлик комиссияси Ўзбекистон ҳукуматига 1998 йилда қабул қилинган дин тўғрисидаги қонунни қайта кўриб чиқиб, ислоҳ қилишни, диндорларнинг ҳуқуқларини халқаро инсон ҳуқуқлари меъёрларига тенглаштиришни таклиф қилган.\nКомиссия тавсияларнинг алоҳида бандида Тошкентга диний мотивлар билан қамалганларнинг асосий қисми сақланаётган Жаслиқ қамоқхонасини ёпишни ҳам маслаҳат берган.\nШулардан келиб чиққан ҳолда 2018 йилнинг май ойида АҚШ Давлат департаменти Ўзбекистонда диний эркинликлар вазиятини яхшилашга қаратилган қадамлар ташланаётганини олқишлаган ҳолда, бу жараён секинлик билан олиб борилаётганини эътироф этган.


Effect.uz Элёр Тожибоев билан ҳамкорликни расман тўхтатди - EFFECT.UZ\nEffect.uz Элёр Тожибоев билан ҳамкорликни расман тўхтатди\n. 16:15 | 16.09.2021\nEffect.uz ахборот агентлиги фарғоналик журналист Элёр Тожибоев билан хайрлашганини маълум қилади. Бир қанча муддат сайтда фаолият кўрсатган Элёр Тожибоев эндиликда Effect.uz ходими эмас. Бу ҳақида сайт раҳбари Акмал Эшонхонов маълум қилди.\n“Биз у билан шу кунгача яхши муносабатда бўлдик деб ўйлаймиз. Билмадим, сўнгги кунларда ижтимоий тармоқлар орқали Effect.uz сайти номига турли бўхтон ва номақбул фикрлар билдиришдан тўхтамади. У билан яқин орада иш масаласида кўришиб гаплашдик ва шунда менга ултиматум қўйди. Гўёки сайтдаги бир ходимни ишдан бўшатсам, у ишлашини айтди.\nТабиийки бундай қилолмасдим, аммо унга айтдим: ҳозирдан уни ишдан олдим ишланг, ҳоп деди-да. Қандайдир иши билан Тошкентдаги офислардан бирига кириб кетди. Элёр Тожибоев аслида яхши инсон аммо унинг провакацион ҳаракатлари яхши иш эмас. Бу сайтда 30 дан ортиқ ходим ишлайди, ҳеч ким билан бу каби қўпол хайрлашмагандик. Унинг сайт номини булғаш ҳамда унга таъсир ўтказишга ҳеч қандай ҳаққи йўқ. Мухбир, блогер бўлса бу учун маош олган ва шуни айтишим мумкин-ки, у ҳеч қачон ҳаққини бировларга бериб қўядиган содда-оми одамлардан эмас. Бу гапни нега айтяпман, чунки у шундан сўнг ҳам турли фитналар билан чиқиш қилади ва ўзини доимгидек жабрдийда сифатида кўрсатади”, дейди А.Эшонхонов.\nШунингдек, сайт раҳбари Э.Тожибоевни сўнгги кунларда тушунмай қолгани ва инсон ким бўлишидан қатъий назар ҳаётда иккиюзламачи бўлмасликка чақирди.\n“Ҳа, Э.Тожибоев билан бирга ишладик, кўп самарадорли ишларни амалга оширдик. Керак бўлса журналистиканинг этика-эстетика қоидаларидан чиқишга ҳам мажбур бўлдик. Телефоним доим ёниқ, исталган қўнғироққа жавоб беришга тайёрман. Аммо у ишдан кетишдан аввал на менга қўнғироқ қилиб, огоҳлантирди на бирор билдириш бермади. Мен ундан ёш жиҳатдан кичкина бўлсам ҳам аммо ишхонада раҳбарман. Ходим раҳбарни ҳурмат қилиши, раҳбар эса ходим билан субардинация сақлаб ҳамкорликда фаолият олиб бориши керак деб ўйлайман. Ҳурмат ва шахсга нисбатан муомаала масаласига келадиган бўлсак, бу борада Тожибоев анча ишлаши керак.\nИшлайман деб у ўз келажагига болта урмоқда, ахир унинг келажакда улғаядиган фарзандлари бор. Жумладан, онаси фарзанди учун доим хавотирда бўлади. Тожибоев сўнгги қарор қабул қилишда шошилди. У биз билан бундай йўл тутмаслиги керак эди. Унинг муаллифлигида олинган видеолар аллақачон Effect.uz сайтига тегишли бўлиб улгурган. Журналистнинг бошқа сайтга ўтгач аввал ишлаган сайтидаги видеоматериалларини ўчиртириш талабини қўйиши мутлақо мантиққа тўғри келмайдиган ҳолат.\nАксарият видеоларни Элёр Тожибоев раҳбариятга бир неча марта илтимос қилиб жойлаштирган. Қарангки, энди ҳолат қандай кўриниш олмоқда. Нима бўлганда ҳам собиқ ҳамкасбга келгусидаги ишларида омад тилаймиз ва бошқа сайтда ишлайдими ёки бошқа соҳада ишлайдими биргаликда туз-нон еган жойига ва биргаликда ишлаган ҳамкасблари, шунингдек қийин кунларида унга далда бўлганлар юзига оёқ қўймаслигини сўраган бўлардим.\nАввало инсон бўлишимиз керак, шунда бирор қилаётган ҳаракатимиз тўғри эканлигига амин бўламиз. Элёр Тожибоевдан Effect.uz сайти учун қилган ҳаракатларига рози бўлишини шу жумладан, бу сайтнинг айни вақтдаги ходимларига нисбатан бўлган ғаразли мақсадларини ортда қолдириши кераклигини эслатиб ўтамиз. Сайтнинг айни вақтда жамиятдаги йиққан обрўси эндиликда Элёр Тожибоевнинг эркаликларини бошқа кўтармайди.\nЭлёр Тожибоевнинг хурмача ишларини ҳеч қандай йўл билан оқлаб бўлмаслигини тушунтирган ҳолда мен сайт раҳбари Акмал Эшонхонов барча масъулиятни зиммамга олганимни маълум қиламан”, дея сўзларини якунлади сайт раҳбари.\nМаълумот учун, Элёр Тожибоев 1990 йил Фарғона шаҳрида туғилган бўлиб, мутахассислиги бўйича Қиргули электротехника коллежин назорат ўлчов асбоблари ва автоматика йўналишини тамомлаган. Айни вақтда Қирғизистон республикасидаги ОТМларнинг бири (журналистикага даҳлдор бўлмаган) да таҳсил олади. 2020 йилан бошлаб, Effect.uz сайтида мухбир лавозимида ишлаб келади (эди).\nТожибоев Термиз тумани жиноят ишлари бўйича судьяси билан олиб борган даҳанаки жанги, Фарғона шаҳрида жойлашган наркология бўлимидаги чиқишлари билан Интернетда танилган. Бунгача у Фарғонада “Servis Inter Grand” МЧЖ рахбари бўлиб ишлаган.\nАйнан ушбу МЧЖ билан содир бўлган айрим ҳолатлар бўйича Э.Т дастлаб Effect.uz сайтига мурожаат қилади ва бирга ишлаш таклифини ўртага ташлайди. Шундан сўнг сайт раҳбари Акмал Эшонхонов Элёр Тожибоев билан ишлашга қарор қилади. Бироқ орадан бир қанча вақт ўтиб, фарғоналик блогер норасмий чиқишларида сайтни гўёки ўзи очгани ва сайт айнан Тожибоевнинг ҳаракатлари ортидан танилганини иддао қилиб келади.\nБунга кўз юмган сайт раҳбари ва ходимлари билан ўзаро муносабатни бузган ўзини гўёки ишдан кетиб ҳам сайт ходимиман деб таништирадиган Э.Тожибоев ижтимоий тармоқлардаги саҳифасида сайт ва унинг ходимларига нисбатан куракда турмайдиган сўзлар билан ҳақорат қилади!\nБокс: Жаҳон чемпионати совриндорларига қанча берилади?\nФермерларга етиштирган буғдойни бозор нархида тўлиқ эркин сотиш…\nПахта ва ғалла майдонлари қисқартирилиб, аҳолига ижарага берилади\nEffect.uz мухбири Элёр Тожибоев 31 ёшни қарши олди\nМанба: Судьяни пора олишда айблаган Effect.uz мухбирлари озод этилди\nEffect.uz мухбири Элёр Тожибоев Фарғонадаги яшаш уйидан олиб кетилди\nҲуқуқий малакаси “етарли бўлмаган” Элёр Тожибоевдан очиқ хат


Шаҳидлар мозори | Jahonnoma\nPosted on February 26, 2013 by Jahongir Muhammad\nЖаҳонгир Муҳаммаднинг “Шаҳидлар мозори” китоби тўғрисида фикрлар\nЯқинда кўз ўнгимизда Озарбайжонда юз берган тарихий фожеалар ҳақида кўп ёзилди, кўп айтилди, китоблар пайдо бўлди. Аммо яқинда Тошкент босмохоналаридан бирида яширинча чоп этилган Жаҳонгир Муҳаммаднинг “Шаҳидлар мозори” номли китоби мазмуни жиҳатидан ҳам, танланган ифода услуби жиҳатидан ҳам, бадиий қуввати, самимияти жиҳатидан ҳам алоҳида қимматга эга.\nКитобга “1993” санаси қўйилган. Бу сана китоб битилган вақтни кўрсатади. Озарбайжон фожеалари давом этаётган, арман агрессияси кучайган, беҳуда тўкилган қонлар ҳовури пасаймаган пайтлар.\nБу фактнинг ўзи ҳам китобнинг кузатувчи ёки фожеаларни ташқаридан туриб ўрганган, олинган маълумотлар ва материаллардан фойдаланган муаллиф томонидан эмас, балки воқеаларнинг ичида бўлган, бу воқеаларнинг бутун фожеасини ҳис қилиб, кўрган, бошидан кечирган шоир томонидан битилганини кўрсатади.\nҲажми беш табоқ атрофидаги китобнинг муаллиф қон томиридан силқиб чиққан ҳар бир сатри, ҳар бир мисраси, ҳар бир саҳифаси ўқувчи қалбига туйғулар оқими сингари кириб боради, ҳиссиётлар жунбушига айланади.\nФикр ва туйғулар ифодаси учун танланган услуб, жанр унутилади. Китобхон бевосита муаллиф билан дардлаша бошлайди, самимий суҳбатга киришади, алам билан уҳ тортади, гоҳ умидланади, муаллиф билан баробар Яратганга илтижолар қилади.\nКитоб ўн икки бобдан иборат. Боблар саҳифалар деб номланган. Бу ҳам китобнинг шакли ва мазмунига муштараклиги, мос тушганлиги билан унинг фазилатига айланган. Китоб одатий сюжетга эга эмас, ички, кўзга ташланмайдиган сюжет ва сюжетлар асосига қурилган. Ўн икки саҳифанинг ҳар бири мустақил манзара яратади ва шу билаб бирга навбатдаги саҳифанинг очқичи хизматини ўтайди.\nБири бирини очиб, тўлдириб боради. Географик кенглик, тарихий даврлар миқёси, туйғулар теранлигини қамраб боради. Оқибатда яхлит бир армонли дунё – Турк дунёсининг жонли манзараси вужудга келади.\nУнда изтиробларнинг барча сифатлари, армонларнинг барча сифатлари, орзуларнинг барча сифатлари қамраб олингандек.\nДарвоқе, китоб жанри, услуби дедик. Асли қай адабий жанрга мансуб бу асар? Сочма шеърлар мажмуасими, шеърий достонми, насрий шеърларми, мансура бармоқ, насрий асарми? Йўқ. Алоҳида-алоҳида буларнинг ҳеч бирининг қолипи билан ўлчаб бўлмайди. Шу билан бирга санаб ўтилган жанрларнинг ҳар бирига мансуб дейиш ҳам мумкин.\nШеърий руҳ, мансураларга хос тизимлар, бадиий наср сифатлари, ўз ўрнида ишлатилган тарихий фактлар, публицистикага хос аниқлик ва бошқалар.\nМуаллифнинг дарди, руҳи, ёзувчига хос бадиий тафаккури, публицистга хос – фактларга суянган ҳолда таҳлил қилиш қобилияти асарда ўз аксини топган.\nТурк дунёсини кезиб кўрган, унинг дунёсидан яхши хабардор муаллиф – Турк халқлари бошига тушган фалокатлар илдизини, уларнинг бир-бири билан боғлиқлигини билади. Тақдирлари, қулликка мубталоликлари, озодлик учун кураш, унга эришиш йўллари ҳам туташ эканлиги ҳақида образли ифодалар, ишончли далиллар ёрдамида куйиниб айтади.\n“Мен Жаҳонгир Муҳаммад 1955 йилда Самарқандда туғилдим. Улғайиб, умримнинг ўн етти йилини матбуот ишига сарфладим. Адолат топмоқ истадим,” дейди у китоб сўнгидаги қисқа таржимаи ҳолида. Ўз юртида адолат истаб, адолат тополмагач, китоб сўз бошисида айтганидек, юртидан қувғин бўлади. Адолат ажали бўлган тузум қаҳрига учрайди.\nАммо Туркнинг ватани, адолат ажали бўлган бошлиқлари ўйлаганларидек, бир ўлка чегараси билан белгиланмайди. Шоир давом этади: “Ватаним нақадар буюк, сарҳадлари чексиз, бағри кенг эканлигини ўз кўзим билан кўрдим. Турк дунёсининг қаерига бормай, бегоналик сезмадим. Зеро, Турк дунёсининг тарихий тобонлари Алпдек мустаҳкам. Аммо унинг адрларини лолақизғалдоқлар каби шаҳидлар мозорлари қоплагани қалбимни ўртаб юборди. Ватан йўлида жон бериш турк учун муқаддас саналган ва шундай бўлиб қолади. Бироқ Ватан олдида хоинлик, хиёнат, сотқинлик қилиш қайдан юқди? Унинг давоси борми? Бу мухтасар китобда шу саволларга жавоб изладим.”\nКитобнинг биринчи саҳифасида муаллиф Озарбайжон фожеалари ҳақида куйиб-ёниб, шундай деди:\n“Бир халқ, бир миллат шу қадар мусибатга дуч келса, нима қилсин? Замин Она. Уни қўриқламаган ўғил – оқпадар. Лекин замин – ёғий оёқлари остида, Ўғил – шаҳидлар мозорида…\nВатан муқаддас қиблагоҳ – унга қалқон бўлмаган ўғил хоин. Қалқон йигит шаҳидлар мозорида …”\n“Буларнинг гуноҳлари нима эди? Гуноҳсиз эканликлари гуноҳлари эдими?\nБир дарахт кесилганда оёққа қалққан халқлар бўлган.\nБир ҳайвон сўйилганда …\nБир дарё боғланганда…\nБир ариқ кўмилганда…\nМиллат оёққа турган.\nЎғиллари, жугаргўшалари, падар-модарлари, ор-номуслари, виждон-иймонлари топталганда нега жим бу миллат?\nЁ Қодир! Мен сени саволга тутаётганим йўқ! Шайтону лайиндан узоқман!\nСенинг қаршингда ўзимни, бир осий бандангни сўроқ қилаяпман.\nТаассуфки, сўроғим натижасиз.\nЎз саволимга ўзим жавоб беролмайман. Гуноҳларимни қидираман.\nТарихнинг сарғайган саҳифалари орасидан югуриб келаверади гуноҳларим…”\nЖаҳонгир Муҳаммад тарихнинг саҳифаларидан югуриб келаётган гуноҳларга назар ташлайди ва шу жумла, шу фикр, шу образни навбатдаги саҳифа учун очқич сифатида ишга туширади. Озарбайжон фожеалари – ёлғиз Озарбайжон фожеалари эмасдир.\nБосна –Ҳерцогда …\nҲузур қилган қаро ер кўксидаги қузғинлар бўлди. Шаҳидлар улар учун текин таом.\nҚуқонда ер тишлаган ўғлонлар…\nАввал улар отилдилар, сўнг …\n“Ўзбекистон мустақиллиги йўлида қурбон бўлган шаҳидларга.\nСўнг тош қўйилди, қора мармар…\nТантана куни Каримовнинг “Ҳасан-Ҳусан”лари Исмоил Жўрабеков, Мавлон Умрзоқовлар хомуш эдилар…\nЎзлари ўлдириб, ўзлари тош қўяётган эдилар…\nБундай худосизликдан Ал-Ҳазар!”\nШоир бундай жаллодлардан, жаллодларга қуллиқ қилганлардан, ўз таъбири билан айтганда “Эркин бўлиб, эркин бўлолмаган, Омон бўлиб, омон бўлолмаган, Ориф бўлиб ориф бўлолмаганлардан, озодлик, мустақиллик дея кўкрагига урган озодлик, мустақиллик курашчиларини қувғин қилинишидан кўз юмган, озодлик, мустақилликни сотишда далол бўлган миллатвакилларидан –Ал-Ҳазар” дейди.\nҚорабоғ фожеаси фақат озарбайжонликлар фожеаси эмас. Буни айтган, ҳис қилган ўзбек ижодкорлари, зиёлилари ташаббуси билан “Қорабоғ қўмитаси” тузилди. Давлат раҳбарларининг фикри бошқачароқ эди.\n“Тоғли Қорабоғда юз бераётган воқеалар – икки республиканинг ички ишлари. Қолаверса, Озарбайжон республикаси раҳбарлари орасида бугун келишмовчилик юз берганининг оқибати…”\n“Қорабоғ” қўмитаси тузганлар эса, Ўзбекистонда миллатлараро жанжални бошлашга уринувчилардир.Уларнинг пайини қирқиш керак,” деди Ислом Каримов.\nПай қирқиш бошланди. Пай қирқиш давом этмоқда. Қорабоғ қўмитаси тузганларнинггина эмас, ўз инсоний ҳақларини сўзлаш ҳуқуқини, фикрлаш ҳуқуқини, ахборот олиш – ахборот тарқатиш ҳуқуқини, хуллас, яшаш ҳуқуқини талаб қилганларнинг ҳам пайи қирқилмоқда…\nОзарбайжонли турклар қирғин қилинаётганда, уларга дардкашлик билдирган туркистонлик турклар пайи қирқилди, қирғин қилинди. Ислом Каримов ташаббуси билан Тошкентда Арман тилли мактаб очилди. Унда ўзбек қизлари ҳам ўқиётганини “Правда Востока” газетаси мухаррири Рубен Сафаров (Сафарян) фахр билан ёзди.\nБиз яна жимликка қайтдик.\nТоғли Қорабоғда яраланганларга дори-дармон ҳайрияси юборилганда Ислом Каримов Бухорода тўхтатди. Биз яна жим қолдик. Гуманитар ёрдам йўлини тўсиш – бутун дунёда жиноят ҳисобланади. Давлат раҳбари навбатдаги жиноятга йўл қўйди.\n“Ислом Каримов тахтга келгандан сўнг Намангонда ўғлонлар ер тишлатилди, Андижон стадиони қонга бўялди, Паркент сойи қонга қоришиб, бўзарди, Тошкент талабалари отилди… Сўзга кирмас мухолифатчилар кўча-куйда уриб, қонга ботирилди.”\nКитобнинг сўнги якунловчи, ўн иккинчи саҳифасини умид саҳифаси дейиш мумкин. Озодликка мадҳия.\nОзодликдан умид. Аммо озодлик ўз-ўзидан келмайди. Кураш талаб қилади. Қурбонлар талаб қилади. Қурбонлик хосиятсиз кетмагай.\n“Мен бугун Ўзбекистон, Озарбайжон, Қозоғистон, Қирғизистон, Туркия, Хуросон, Қибрисни бир кўрмоқ истадим. Бу озодликнинг бир қадами эмасми?…”\n“Лақад насаракуму – Уллоху фи маватина касиратин”, яъни Аллоҳ сизларни кўп мамалакатларда ғалабага келтирди. Бизни ҳам ғалабага келтир Аллоҳ!\n“Мустақил ҳафталик” газетаси, 1(24), 1996 йил, январ.\n« Муносабат Izohlar bo’limidan »


UzNews - Ўзбекистонда маиший техникани маркировкалаш бўйича тажриба лойиҳаси ишга туширилди\nЎзбекистонда маиший техникани маркировкалаш бўйича тажриба лойиҳаси ишга туширилди\nЛойиҳа иштирокчилари кодларни киритиш ва маркировкаланган маҳсулотларни ишлаб чиқаришни бошлашга фаол тайёргарлик кўришмоқда ва улар ўз фикрлари билан бўлишишди.\nCRPT TURON МЧЖ менежерлари ва компания вакиллари бир неча ой мобайнида ҳамкорлик қилдилар, вужудга келган қийинчиликларни муҳокама қилиб, ишлаб чиқариш линияси учун ечимларни биргаликда танлаб бордилар. TEXNOPARK МЧЖ компаниясининг сифатни назорат қилиш ва ривожлантириш бўйича директор ўринбосари Миракмал Мирпўлатов ўз таассуротлари ва кутувлари билан бўлишди.\n- TEXNOPARK МЧЖдек йирик ишлаб чиқарувчи маркировкалаш бўйича тажриба лойиҳасида иштирок этишга нима туртки берди?\nИшлаб чиқариш учун биринчи навбатда бозордаги ўз ўрнини билиш муҳимроқ. TEXNOPARK МЧЖ замонавий талабларга ва жаҳон стандартларига мос келувчи саноат дастгоҳлари ва маиший техника ишлаб чиқаришни йўлга қўйди. Натижада биз ҳам В2В, ҳамда В2С сегментлари истеъмолчиларининг эҳтиёжларига жавоб берадиган маҳсулот ишлаб чиқаришни бошладик.\nАфсуски, ҳозирда камроқ инвестиция киритиб, кўпроқ даромад олишни хоҳловчи инсофсиз «ишбилармонлар» ҳам кўпчиликни ташкил этади. Биз мамлакатимизнинг турли бурчакларида контрафакт маиший техника воситаларининг навбатдаги партиясини сотишга уринишлар қилингани тўғрисидаги янгиликларни тез-тез ўқиб турамиз. Бундай жиддий муаммолар ечимини топиш учун, бозорда соф муҳит яратишга, ҳамда биринчи навбатда рақобатбардош ҳалол ишлаб чиқарувчилар ҳуқуқларини ҳимоя қилишга қодир бўлган самарали восита керак. Чунки контрафакт ва контрабанда муҳитида ишлаб чиқарувчига бўлган ишонч йўқолади, истеъмолчиларда ватанимиз ишлаб чиқарувчиларига нисбатан салбий муносабат вужудга келади.\nМасалан, ДБҚ матбуот бўлими хабарларига мувофиқ, йил бошидан буён 454 ҳолатда умумий қиймати 48 млрд.сўмдан ортиқ электротехника, хусусан маиший техника воситаларини ноқонуний олиб киришга уринишлар бўлган.\nМаркировкалаш тизимини жорий қилиниши истеъмолчига маҳсулот ҳақида ҳаққоний ахборот олиш ва контрафактдан муҳофазаланиш имкониятини беради. Ишлатилиши қулай бўлган Asl Belgisi мобил иловаси бизнинг истеъмолчилар учун ишончли дастёрга айланиб, эндиликда улар товар ҳақидаги барча ахборотга уни харид қилингунигача осонлик билан эга бўлишлари ва унинг асл маҳсулот эканлигига ишонч ҳосил қилишлари мумкин бўлади. Ишлаб чиқарувчи эса ўз маҳсулотининг ҳаракатланиши ҳақида ишончли маълумотга эга бўлиб, ўзининг ҳалол номини ҳимоя қила олади! TEXNOPARK МЧЖ мазкур ташаббусни қўллаб-қувватлар экан, ватанимиз ишлаб чиқарувчилари орасида биринчилардан бўлиб рақамлаштирилган маркировкалаш тизимини жорий қилиш бўйича тажриба лойиҳасида иштирок этишга қарор қилди.\n- Ҳозирги пайтда лойиҳани рўёбга чиқариш қайси босқичда?\nҲозирда биз ўз маҳсулотимизни «Миллий каталог» тизимида фаол тарзда рўйхатдан ўтказмоқдамиз. Карточкаларни тўлдириш қандайдир оворагарчиликни талаб қилмайди, чунки ахборотнинг асосий қисми маълумотнома хусусиятига эга. Ишни енгиллаштириш учун crpt-turon.uz сайтида ўргатувчи видео-дарслар жойлаштирилган бўлиб, уларда аниқ-равшан про-йўриқномалар берилган.\nИшлаб чиқариш рақамлаштиришдан манфаатдор. Маркировкалаш зарурий таҳлилномаларни беради, ҳамда маҳсулотнинг ҳаракатланиш йўлларини кузатиб боради. Унинг ёрдамида, маҳсулот қаердалигини, у ёки бу номланишдаги товарларнинг қанча миқдордаги турлари истеъмолчиларимиз орасида талабгирлигини ва омборларда тайёр маҳсулотнинг миқдори қанчалигини аниқ-равшан била оламиз.\n- Тажриба лойиҳаси доирасида маиший техниканинг қайси турлари маркировкаланади?\nТажриба доирасида кир ювиш машиналарига, саноат кондиционерларига, совутгичларга ва музлатгичларга Data Mаtrix кодлари туширилади.\n- Ишлаб чиқариш линияларингиз учун қандай технологик ечимлар танлаб олинди?\nТажриба лойиҳаси доирасида TEXNOPARK ишлаб чиқариш линияларига CRPT TURON МЧЖ маркировкалаш тизими операторининг мутахассислари ташриф буюрдилар. Бевосита шу жойнинг ўзида бизнинг имкониятларимиз билан танишиб чиқдилар ва линиялар таркибида маркировкалаш учун керакли ускуналар аввалдан мавжудлиги туфайли қўшимча махсус ускуналарни ўрнатишга ҳожат йўқ, деб қарор қилдилар. Мавжуд тизимни оператор билан биргаликда Asl Belgisi миллий тизимига интеграциялашни режалаштирдик.\nШуни таъкидлаш жоизки, маркировкалаш учун янги ишлаб чиқариш линиялари ажратилган. Масалан, маиший совутгичларни ишлаб чиқариш бир йиллик қуввати – 1 000 000 маҳсулот бирлиги, кир ювиш машиналариники эса – 300 000 бирлик.\n- Data Matrix рақамли кодларини тайёр маҳсулотларингизга туширишни қачонга режалаштиргансиз?\nҲозирда биз тизимни тест тартибида ишга туширишга фаол тайёргарлик кўрмоқдамиз. Сўнгра ўқув жараёни режалаштирилган. Шундан кейингина тайёр маҳсулотга кодларни туширишни бошлаб юборамиз. Умид қиламизки, куз мавсумининг ўрталарида кодларни тайёр маҳсулотга туширишни бошлаб юборамиз. Бу биз учун ўта муҳим жараёндир.\nАхир, 1 декабрдан бошлаб мамлакатимизда рақамлаштирилган маркировкалаш тизими маиший техниканинг бутун сегменти учун мажбурий бўлиб қолади. Мазкур лойиҳада иштирок этиш бизга энг мақбул вариантни топиш, ишлаб чиқариш линияларини тўғри танлаб олишга кўмак берди. Тажриба лойиҳаси иштирокчиси бўла туриб, биз унинг кўпдан-кўп ижобий томонларни кўрдик. Ишонаманки, маркировкалаш мажбурий бўлгач, ички бозоримиз анча «тозаланади», ҳамда истеъмолчиларимизнинг ўзлари ҳам буни албатта ҳис қила олишади!\nВазирлар Маҳкамасининг 2021 йил 25 майдаги 322-сонли «Мажбурий рақамли маркировкаланиши лозим бўлган маҳсулотлар рўйхатини кенгайтириш бўйича тажриба лойиҳаларини амалга ошириш чора-тадбирлари тўғрисида»ги Қарорига мувофиқ 2021 йилнинг 1 декабридан бошлаб маиший техника воситаларини мажбурий маркировкалаш бошлаб юборилади. Бу эса бутун сегментни маркировкалаш бошланади дегани. Шунингдек, маркировкаланмаган маиший техника воситаларини хориждан олиб кириш ва божхоналардан ўтказиш тақиқланади. Маркировкалаш тизимини босқичма-босқич жорий қилиниши бозор муҳитини мусаффолаштириш ва соғлом рақобатни яратиш имконини берибгина қолмай, балки ишлаб чиқарувчининг ҳалоллигини ва истеъмолчи ҳамёнини ҳимоя қилади.\nAsl Belgisi иловасини Android | iOS юклаб олишингиз мумкин.


12 апрель, 2021, 22:02\nТеглар:Суперлига | ФК Пахтакор | ФК Навбаҳор | Турон | ФК Сўғдиёна | ФК Қўқон-1912\nДастлабки бешта турдан кейин.\nСуперлигада 5-тур тугаб, 6-турга тайёргарлик давом эттириляпти. Агар эътибор берган бўлсангиз, аксарият мураббийлар мавсум олдидан фикр билдирганларида, жамоаларнинг асл кучига 5-турдан кейин баҳо бериш мумкинлиги ҳақида айтишди. Бундай гапларда жон бор. Дастлабки беш турдан кейин турнир жадвали клубларнинг ҳозиргача бўлган ҳолатини бамисоли ойна каби акс эттириб турибди.\nХўш, чемпионат олдидан билдирилаётган фикрлар ва тахминларнинг қанчаси ҳозирга келиб ўзини оқламоқда. Тўғри, бир қатор саргузаштларга бой воқеалар кузатилмоқда. Бу ҳақида ОАВ ва ижтимоий тармоқларда кўп айтилди, ёритилди. Биз асосан клубларнинг кучи ва имкониятлари ҳақида гаплашамиз.\nТурнир жадвалига қарасангиз, албатта айрим кутилмаган клубларнинг кутилмаган ўринларда эканлигини кўриш мумкин. Бу билан уларнинг кучини асло паст, деб ҳисоблаётганимиз йўқ. Шунчаки, чемпионатда интрига қанча юқори бўлса, бу ҳар томонлама фойда келтиришини барча билиб турибди. Шунинг учун юқори ўринларда кўриб, ўрганиб қолганимиз – бир хил клублар эмас, балки янги номлар кўтарилишини ҳам истаймиз. Лекин ҳар ким ўз кучи ва имкониятига қараб курашишини ҳам унутмаслик лозим.\nҲозирча “Пахтакор” карвонбошиликни давом эттиряпти. Ёдингиздами, бош мураббий Шота Арвеладзедан ташқари, жамоа етакчилари - Жалолиддин Машарипов, Достон Ҳамдамов, Одил Ҳамробеков, Игорь Сергеев, Жавоҳир Сиддиқов, Садриддин Абдуллаев, Владимир Козак, Акром Комилов клубни тарк этганида, “Пахтакор”нинг кучига шубҳа билан қараш бошланганди. Лекин Питер Хюистра бошчилигидаги “шерлар” чемпионлик унвонини муносиб ҳимоя қилиб келяпти. Натижада ўйланган тахминларни йўққа чиқариб туришибди. Янги таклиф қилинган Сардор Рашидов, Иброҳимхалил Йўлдошев, Азиз Турғунбоев сингари футболчиларнинг фаоллигини ҳам айтиб ўтиш керак. Аслида “Пахтакор” Суперлиганинг илк турида “Насаф”га қарши ўйинни 0:2 ҳисобидаги мағлубият билан бошлаганини яхши эслаймиз. Бироқ ўша учрашувда “Пахтакор” ажойиб камбэкни қайд этган ҳолда ҳисобни 3:2 га айлантирганди. Шундан бери, “шерлар” ғалабали сериясини давом эттириб келяпти. Барибир, бу клубда ҳужумкорлик яхши даражада сақланиб турибди. 5 та ўйинда 13 та гол!\nБешта турдан кейин “Сўғдиёна”нинг мағлубиятсиз равишда иккинчи ўринда боришини ўйлаганмидингиз? Афтидан, Улуғбек Бақоев бу йил яхшигина сюрприз тайёрлаб қўйганга ўхшайди. Ўтказилган ўйинларда унинг жамоаси яхши таассурот қолдиряпти. Учта ғалаба ва иккита дуранг қайд этиб, 11 очко билан “Пахтакор”нинг ортидан боряпти. Тўғри, иккинчи турда “Турон”га қарши учрашувда ҳакамнинг нотўғри белгилаган пенальтиси туфайли жиззахликлар ягона гол эвазига ғалаба қозонган. Лекин ўша ҳолат мезбонларнинг эмас, балки ҳакамнинг хатоси бўлиб, кейинчалик Виктор Серазетдинов номуайян муддатга футболдан четлатилди. Натижа эса, ўз кучида қолди. Лекин адолат нуқтаи назаридан айтганда, бу жамоа ҳужумкор ўйин кўрсатиб, рақибларига ўта жиддий қаршилик кўрсатяпти. “Сўғдиёна” ҳужумчиси Шоҳруз Норхонов эса бешта ўйинда бешта гол уриб яққол тўпурар бўлиб турибди. Лекин бир савол бор-да: “Сўғдиёна” мана шу барқарорлигини қанчагача давом эттира олади? Тўғриси, мавсум охиригача шундай темпни сақлаб қолишига ишонмаётганлар анча. Буни вақт кўрсатади. Ҳозирча Жиззах клуби мағлубиятсиз одимлаяпти. У ёғини биргаликда кузатамиз.\nШунингдек, Бахтиёр Ашурматов бошчилигидаги “Қўқон-1912” ҳам ҳали мағлубият нималигини билмай келяпти. Ҳозиргача уларнинг ҳисобида иккита ғалаба билан учта дуранг бор. Айниқса, ўтган турда Муборакдаги ўйин анча шов-шувларга сабаб бўлди. Аниқроғи, “Қўқон-1912” ҳужумчиси Мўмин Мелиевнинг голи Бахтиёр Ашурматов айтганидек, мўъжизага қиёсланди. Аҳамиятли томони шуки, Суперлига клублари орасида ўз дарвозасидан энг оз голни қўқонликлар ўтказган. Биринчи турда “Турон”, учинчи турда “Сурхон” футболчиси “Қўқон-1912” дарвозасини ишғол қилди. Яъни, тўплар нисбати 5-2. Ҳатто “Пахтакор” ҳам 5 та ўйинда 4 та гол ўтказди. Демак, Ашурматов футболчилик пайтида ҳимояда ўйнагани учун бўлса керак, бу сафар ҳимоячиларини янада яхшироқ тайёрлагани кўриниб турибди. Клуб ўз меҳнатига яраша кучли учликда турибди.\nУлардан кейинги поғоналарда “Насаф”, “Бунёдкор”, АГМК каби жамоалар боряпти. Рўзиқул Бердиев жамоаси кетма-кет учта ўйинда ғалаба қозона олмади. Аммо охирги иккита учрашувда ўзига келди ва рақибларини мағлуб эта бошлади. АГМКнинг 5-тур доирасида “Турон”га қарши ўйини қолдирилди. Бунга Осиё Чемпионлар лигаси плей-офф ўйини сабаб бўлди ва якунда олмалиқликлар гуруҳ босқичига йўл олишди. Балки “Турон” билан қайд этилган натижадан кейин ҳозир АГМКнинг ўрни бошқачароқ бўлиши ҳам мумкин эди. Хуллас, юқоридаги учта клуб билан бирга “Қизилқум”да ҳам фақат биттадан мағлубият бор.\nЎз олдига чемпионликни асосий вазифа қилиб қўйган “Навбаҳор”ни турнир жадвалида 10-ўриндан топасиз. Биттадан ғалаба ва дуранг қайд этиб, учта баҳсда ютқазди. Бунинг устига илк турдан кейин бош мураббий Нўъмон Ҳасанов истеъфога чиқарилиб, ўрнига Виктор Жалилов тайинланганидан яхши хабардорсиз. Ўтган турда Наманганда “Пахтакор” билан ўйинда юз берган воқеалар ҳақида яна тўхталиб ўтмоқчи эмасмиз. Барибир якунда натижа эсда қолади. Ўша учрашувда эса наманганликлар ўз майдонида “Пахтакор”га имкониятни бой берди. Балки бешта турдан кейин “Навбаҳор”нинг кучига баҳо беришга бироз эртадир, лекин жамоанинг ҳозирги ҳолати унинг ишқибозларини умуман қониқтирмаётгани шубҳасиз.\nСуперлигада биргина ғалабасиз қолган клуб – бу дебютант “Турон” жамоаси. Боя айтганимиздек, унинг АГМК билан учрашуви қолдирилган. Шу боис фақат тўртта ўйини хусусида фикр билдириш мумкин. Битта дуранг ва учта мағлубият. Ўзи яқинда ташкил этилган клубнинг бирданига кўтарилишга эришиб, Суперлигага чиққани яхшигина воқелик сифатида қабул қилинганди. Таркиби ҳам номдор ўйинчилар ҳисобига кучайтирилди. Лекин бирданига натижа кутиш у қадар тўғри эмас. Аввало мустаҳкам пойдевор бўлиши жуда муҳим. Гарчи жамоада легионерлар ва тажрибали ўйинчилар бисёр бўлса-да, жамоа ўйинин “қуриш” тезда юз бериб қолмайди. Буни “Турон” мисолида яна бир бор кўриб турибмиз. Ҳа, дебютантнинг иштиёқи баланд ва тезроқ ўзини кўрсатиш илинжида юрибди, аммо сабр қилишига тўғри келади. Дарвоқе, 4 та учрашувда 9 та гол ўтказиб юборган “Турон” бу борада ҳам яққол “етакчи” бўлиб турибди.\nДарвоқе, ўз олдига чемпионлик вазифасини қўйган “Локомотив” португалиялик мураббий бошчилигида 5-турга келиб илк ғалабасини қўлга киритганига нима дейсиз? Умуман олганда, аксарият клублар ҳозирча ўзидан бирор-бир ажабланарли таассурот қолдиришгани йўқ. Мақоламиз аввалида тўхталганимиздек, карвонни “Пахтакор” бошқариб кетяпти ва карвоннинг охирида “Турон” якунлаб турибди. Дастлабки бешта турдан сўнг, ажабланарли нимадир кўрдингизми, азиз мухлис?!\nНасаф дунёда энг кучли,лекин уни Англия ва Германия деган номардлар афсус танимаяптилар. Булмаса,аллакачон клублар орасида жахон чемпионлигини хеч кимга бермамди. Уни танитиш учун Рузикул англичанларга узбек тилини ургатиши керак буляпти. Агар улар узбекча гапиролсалар Ркзикул уларга футбол нималигини ургатию куярди.\nAgar shu yil toza uyinga quyib berishsa. Nasaf soladi aniq uyin uta kuchli. shuncha poliyala talabka javob bermaydiganlariga qiynalib qolapti. UFF stadiyon. talabka javob bermasa uyin utkazilmovdi devdi. lekin Qizilqumni poliya maysasi yuq ayrim joylarii tuproq bulib yotibti. qaramaydimi. usha Nasaf uyinchilari. ochiqchasiga uzini avaylap uynadi.\nEshitdinglarmi, Ravshan Ermatov BOQga vitse prezident bulibdi.\nНасаф огир учрашувлардан утиб, Богдан ташкари жамоа кучли хужумкор уйин намойиш килмокда, бундан ташкари жамоа 2 даврада хамиша кучаяди, жамоа Р.Бердиевга жуда ишонади ва унинг тажрибали бекиесдир. Пахтакор билан хам емон уйнамади, бироз тажриба етишибди, пенальти булмаганда жамоа галаба козонар эди!


Туркия президенти Ражаб Эрдўғон актёр Мурат Йилдиримга севгилисининг қўлини сўрашга ёрдам берди(Фото) - Darakchi\nТуркия президенти Ражаб Эрдўғон актёр Мурат Йилдиримга севгилисининг қўлини сўрашга ёрдам берди(Фото)\nДУНЁ 15.11.2016, 14:03\nТеглар: Тўй, Туркия\nТуркия президенти Ражаб Тойиб Эрдўғон таниқли турк актёри Мурат Йилдиримга севгилиси марокашлик гўзаллик маликаси Имане Эльбанининг қўлини сўрашга ёрдам берди, деб ёзади “1news.az”.\nМаълумотларга кўра, Туркия президенти FaceTime воситасида қизнинг отаси билан боғланган. Мурат Йилдирим севгилиси учун Туркияда унутилмас учрашув ташкиллаштирди. Модель ва актриса Имане Эльбани қадимий турк мусиқий чолғу воситалари зурна ва дувала садолари остида кутиб олинди.\nТўйга тайёргарлик кўраётган жуфтлик Туркия президентидан қизнинг Марокашдан яшайдиган отаси билан гаплашишни сўради.\nРажаб Тойиб Эрдўғон Иманенинг отаси билан FaceTime воситасида боғланди ва ундан қизи Иманенинг Мурат Йилдиримга турмушга чиқишига розилик билдиришини сўради.\nМурат Йилдирим севгилисининг пешонасидан ўпиб қўйди. Бу эса турк анъаналарига кўра “У меники” деганидир.\nИмане Эльбани ўз юртида гўзаллик маликаси сифатида эътироф этилган.\nТуркияда Ўзбекистон фуқароси ўткир тиғли жисм билан тан жароҳати етказилиш оқибатида вафот этди. Бу ҳақда Ўзбекистоннинг Истанбулдаги Бош консулхонаси хабар берди.Хабарга кўра, 23 февраль куни...\n"Шунчалик ҳам бўлиши мумкинми?" Дунё андоза олиши мумкин бўлган Туркияда нималар ҳайратланарли?


Маҳаллий Кенгашлар депутатларига ҳам катта масъулият юкланди | O'zLiDeP\nМаҳаллий Кенгашлар депутатларига ҳам катта масъулият юкланди\nЎзбекистон Республикаси Президентининг праламентга йўллаган Мурожаатномаси нафақат сенаторлар, Қонунчилик палатаси депутатлари, балки маҳаллий Кенгашлар депутатлари олдига муҳим вазифалар қўйди.\nМурожаатномада аҳоли фаровонлигини ошириш, халқимизни бой қилиш, ижтимоий соҳани қўллаб-қувватлаш, иқтисодиётимизни ривожлантириш каби эзгу мақсадлар мужассам.\nДавлатимиз раҳбари “Демократик ислоҳотлар йўли - биз учун яккаю ягона ва энг тўғри йўлдир”, дея таъкидлади. Дарҳақиқат, кейинги йилларда мамлакатимизда амалга оширилган демократик ислоҳотлар, очиқлик ва ошкоралик, матбуот эркинлиги, жамоатчилик фикрини ўрганиш - ижтимоий фикрни шакллантиришда ва мавжуд муаммоларни бартараф этишда муҳим омил бўлиб хизмат қилмоқда.\nМурожаатномада таъкидланганидек, жорий йилдан бошлаб ижро ва вакиллик органларининг давлат бошқарувидаги роли ва масъулиятини янада ошириш борасида бир қатор вазифалар белгиланган. Бу мамлакатимизда “Халқ давлат органларига эмас, балки давлат органлари халқ учун хизмат қилиш керак” тамойили асосида амалга оширилаётган изчил ислоҳотларнинг натижадорлигини таъминлашда муҳим аҳамиятга эга.\nДавлатимиз раҳбари жорий йилдан бошлаб, ҳокимлар охирги 3 йилда ваколатларидан қанчалик самарали фойдаланганлиги, вазирлик ва идораларнинг ҳудудий тузулмалари фаолияти самарадорлигини назорат қилиш бўйича янги тизим яратилишини таъкидлади.\nБундан ташқари, вилоят ва туман ҳокимлари ўз дастурлари ва уларнинг ижроси тўғрисида вилоят кенгашларига ҳисобот берадиган тизим жорий этилади.\nБу ижро ва вакиллик органлари фаолиятида шаффофлик таъминланиши, улар ўртасида соғлом рақобат қарор топишига хизмат қилиш билан бир қаторда, маҳаллий Кенгашларга ҳам катта масъулият юклайди. Чунки бугунги детутатлар нафақат ҳисоботни эшитиб, қўл кўтариб тасдиқлаши, балки уни таҳлил қила билиши, жамиятдаги сиёсий жараёнлардан бохабар бўлиши ва бевосита ислоҳотлар иштирокчисига айланиши талаб этилади.\nМамлакатимиз раҳбари томонидан иш самарадорлигини ошириш мақсадида маҳаллий вакиллик органлари фаолиятида Кенгаш сўрови институтининг жорий этиш таклифи илгари сурилди.\nБундай институтнинг ташкил этилиши орқали маҳаллий Кенгашларнинг ваколатларини мустаҳкамланади. Ва, бу билан Ўзбекистон Республикаси Қонунлари, шунингдек, ҳукумат томонидан қабул қилинган меъёрий-хуқуқий ҳужжатлар ижросининг назоратини амалга ошириш, жамиятда учраётган муаммолар, аҳоли мурожаатларини тез ва сифатли бартараф этиш механизми яратилади.\nШунингдек, мамлакатимиз раҳбари ташаббуси билан Олий Мажлис Сенати ва Адлия вазирлигига ҳокимларнинг ваколатларини қайта кўриб чиқиш ва уларга хос бўлмаган ҳамда бошқа бир-бирини такрорлайдиган бошқа ташкилот функцияларни тегишли органларга ўтказишни таъминлаш бўйича таклиф тайёрлаш вазифаси топшириладиган бўлди.\nБу эса ҳокимлик ва вакиллик идораларида иш самарадорлигини ошириш, ижро интизомини таъминлашда муҳим омил бўлибгина қолмай, фаолиятнинг сифат даражасини оширишга ҳам хизмат қилади.\nБир сўз билан айтганда, ҳокимлик ва ваколатли идораларнинг халқ олдидаги масъулияти, бурчи тенг тақсимланади. Натижада, ташкилот мутасаддиларида жавобгарлик ҳиссини уйғотишга туртки бўлади.\nвилояти Кенгаши раиси\nДепутатлик гуруҳлари Муносабат\nДепутатлик сўровлари қандай натижаланмоқда?\nO’zLiDeP депутати томонидан “Чўмбоғич” маҳалласидаги сув қудуғига янги насос ўрнатилди\nO'zLiDeP депутати 20 нафар яккабоғлик ишсиз йигит-қизни ҳомийликка олди\nO'zLiDeP депутати тахиятошлик отахоннинг уйини томини ёпиб беришда кўмаклашди\nДанғара туман Иқтисодиёт бўлими бошлиғи O‘zLiDeP депутатларига ҳисобот берди\nИшбилармонликка даъвогарлар борми?\n“Ишбилармон аёл—2020” кўрик-танлови туман босқичи Жарқўрғон туманида ҳам ...\nO’zLiDeP Хоразм вилоят Кенгашининг ўтган давр фаолиятидаги ишлар мақсадли ташкил этилдими?\nO’zLiDeP Хоразм вилоят Кенгашининг III Мажлиси бўлиб ўтди. Онлайн видеоконференц алоқа ...\nO’zLiDeP Термиз тумани Кенгаши аъзоларининг йиғилиши бўлиб ўтди. Унда Олий Мажлис Қонунчилик ...


Лондондаги клублардан бирида йирик ёнғин чиқди » Ўзбекистон янгиликлари – Zamin.uz\n09-08-2016 | 18:51\nZAMIN.UZ / Дунё / 09 Август 2016 года250\nЛондондаги клублардан бирида йирик ёнғин чиқди\n8 августда Лондоннинг Гринвич туманидаги тунги клубда йирик ёнғин чиқди. Ўт ўчириш хизматига соат 11.30 ларда ёнғин ҳақида 40 дан ортиқ хабар келиб тушган, деб “Кун” хабар беради. Ижтимоий тармоқлар фойдаланувчилари шаҳарнинг барча бурчакларидан кўринаётган қора тутун ҳақида хабарлар берганлар. "Гринвичдаги 338-студияда йирик ёнғин чиққан. Умид қиламанки, ҳеч ким жабрланмаган", деб ёзган фойдаланувчилардан бири.Ёнғинни ўчиришда 15 та ўт ўчириш машинаси ва 100 га яқин ўт ўчирувчилар қатнашган. Авария-қутқарув хизматлари ёнғин чиққан жойдаги йўлларни тўсиб қўйишган, ҳайдовчилар хавф ҳақида огоҳлантирилганлар. Бинодан бир киши олиб чиқилган. У куйиш жароҳатлари олган.Ўт ўчирувчилар ёнғинни бартараф этишган, бироқ тутун ҳиди Гринвичга яқин кўплаб туманларда сезилиб турган. Яқин атрофда яшовчи аҳолига уйлари ойналарини ёпиб қўйиш тавсия қилинган.Аввалроқ 5 августда Франциянинг Руан шаҳридаги барлардан бирида кўп сонли қурбонларга олиб келган йирик ёнғин чиққани маълум қилинганди. Кейинроқ маълум бўлишича, ёнғинга официантнинг эътиборсизлиги сабаб бўлган. У шамлари ёқилган тортни олиб чиқаётганда қоқилиб йиқилиб тушган. Натижада шамлардаги олов пардаларга, кейин эса полиэстерол материалидан ишланган шипга ўтган. Кечадаги баъзи меҳмонлар полиэстерол чиқарадиган заҳарли газдан, баъзилари эса оловдан ҳалок бўлганлар.


АҚШ: Республикачилар COVID-19 Хитой лабораториясидан тарқалганини айтишмоқда\n08 декабр 2021, Тошкент вақти: 05:26\nCOVID-19 генетик жиҳатдан модификацияланган вирус Хитойнинг Ухань шаҳридаги лабораториядан сизиб чиқиши натижасида тарқалган — АҚШ Вакиллар палатасидаги республикачилар суриштирувидан шундай хулоса чиқади, деб ёзган The Hill нашри.\nҲисобот муаллифи конгрессмен Майкл Макколга кўра, лаборатория профилактик чораларни ўрганиш мақсадида вирус мутациялари устида тадқиқотлар ўтказган. Аммо изланишлар хавфсиз бўлмаган шарт-шароитда олиб борилган, деб ҳисоблайди конгрессмен.\nСуриштирувда айтилишича, коронавирус одамга биринчи марта юқиши 2019 йилнинг ноябрь ойида эмас, сентябрь ойида қайд этилган.\nМаккол Ухандаги вирусология институтига ва, ўз иддаосича, пандемияга қарши курашга халал берган Хитой компартияси вакилларига нисбатан санкциялар жорий этишга чақирган.\nМай ойида АҚШ президенти Жо Байден COVID-19 вирусининг келиб чиқиши ҳақида маълумот сўраб разведка идораларига мурожаат қилган эди. Байден Хитой лабораториясининг вирус пайдо бўлишидаги роли хусусида маълумот олиш учун уч ой муҳлат берган.\n2021 йил бошида Уханга Жаҳон соғлиқни сақлаш ташкилоти экспертлари борган. Улар суриштирув ўтказиб, COVID-19 пайдо бўлишига доир ҳақиқатга энг яқин тахмин бу унинг одамга ҳайвондан ўтганидир, дея хулоса қилган.\nПекин коронавирус ҳақидаги маълумотларни яширганлик айбловини ҳамда унинг лабораторияда яратилганини рад этиб, ЖССТнинг қўшимча суриштирувида иштирок этишдан бош тортган.\nКоронавирус пандемияси бошланганидан бери ушбу вирус билан қарийб 200 миллион одамга юққан, ўтган давр мобанида шундан беш миллионга яқин бемор вафот этган.